**Všeobecne záväzné nariadenie obce Bodzianske Lúky**

**č. 8/2017**

**o vymedzení miest na umiestňovanie volebných plagátov v čase volebnej kampane**

*Návrh VZN: vyvesený na úradnej tabuli obce dňa : 28.07.2017*

*zverejnený na internetovej adrese obce dňa : 28.07.2017*

*VZN schválené Obecným zastupiteľstvom v Bodzianske Lúky dňa 18.8.2017*

*pod č. Uznesenia: 8/2017*

*VZN vyvesené na úradnej tabuli obce Bodzianske Lúky dňa : 23.8.2017*

*VZN nadobúda účinnosť dňa : 6.9.2017*

Obecné zastupiteľstvo obce Bodzianske Lúky v zmysle § 6 ods. 1 a § 11 ods. 4 písm. g zákona 369/1990 Zb. o obecnom zriadení v znení neskorších predpisov v súlade s § 16 zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov vydáva pre katastrálne územie obce Dedina Mládeže nasledovné všeobecne záväzné nariadenie:

**§1**

**Predmet úpravy**

Toto Všeobecne záväzné nariadenie obce Bodzianske Lúky č. .../2017 o vymedzení miest na umiestňovanie volebných plagátov v čase volebnej kampane ( ďalej ako ,, VZN” aj ako ,, nariadenie”) vyhradí miesta a ustanoví podmienky na umiestňovanie volebných plagátov na verejných priestranstvách počas volebnej kampane pre voľby do Národnej rady Slovenskej republiky, voľby do Európskeho parlamentu, voľby do orgánov samosprávnych krajov a voľby do orgánov samosprávy obcí.

**§2**

**Vymedzenie pojmov**

1. Kandidujúcim subjektom pre účely tohto VZN je kandidujúca politická strana, kandidujúca koalícia politických strán a kandidujúci jednotlivec.
2. Za volebný plagát sa pre účely tohto VZN považujú tlačené alebo písané materiály, letáky, oznamy, prospekty, samolepky alebo iné materiály, ktoré svojím obsahom propagujú vo voľbách kandidujúci subjekt.

**§3**

**Miesto na umiestňovanie volebných plagátov**

1. Kandidujúci subjekt môže počas volebnej kampane umiestňovať volebné plagáty len na vyhradených miestach na verejných priestranstvách obce Dedina Mládeže v súlade s týmto nariadením.
2. Na umiestňovanie volebných plagátov kandidujúcich subjektov počas volebnej kampane sú na katastrálnom území obce Bodzianske Lúky počas volebnej kampane výlučne na drevenej tabuli umiestnenej pri kultúrnom dome a na tabuli umiestnenej pri bývalej budove Jednota Komárno.
3. Umiestňovanie volebných plagátov počas volebnej kampane mimo vyhradených plôch je zakázané. Takisto nie je dovolené prelepovaním znehodnocovať volebné plagáty iných kandidujúcich subjektov.
4. Plocha pre účely umiestnenia volebných plagátov bude rozdelená tak, aby rozdelenie zodpovedalo zásadám rovnosti kandidujúcich subjektov. Táto plocha sa poskytuje pre kandidujúce subjekty bezplatne.
5. Reálne rozdelenie vyhradenej plochy pre jednotlivé volebné plagáty obec vykoná až po zverejnení vyžrebovaných čísiel zaregistrovaných kandidátnych listín. Po zverejnení vyžrebovaných čísiel obec zabezpečí rozdelenie vyhradenej plagátovej plochy v rovnakom pomere k počtu kandidujúcich subjektov a rozdelené plochy číselne označí tak, aby číslo plagátovej plochy zodpovedalo číslu kandidujúceho subjektu vyžrebovaného pre účely volieb. Kandidujúca politická strana (subjekt) môže umiestniť svoj volebný plagát len na takto označenej plagátovej ploche t.j. na plochu označenú číslom zhodujúcim sa s vyžrebovaným číslom určeným jej kandidátnej listine.
6. Takto vyhradená plocha bude k dispozícii kandidujúcemu subjektu do skončenia volebnej kampane bez ohľadu n to, či kandidujúci subjekt svoje právo na umiestnenie volebného plagátu využije alebo nie.
7. Ak kandidujúci subjekt nevyužije svoje právo na umiestnenie volebného plagátu, ostane miesto na vyhradenej ploche na verejnom priestranstve určené pre umiestnenie volebného plagátu pre daný kandidujúci subjekt prázdne a nie je prípustné použiť na umiestnenie volebných plagátov pre iné kandidujúce subjekty.

**§4**

**Povinnosti kandidujúcich subjektov**

1. Umiestnenie a vylepovanie plagátov na vyhradené plochy určené týmto VZN si zabezpečujú kandidujúce subjekty na svoje náklady.
2. Zodpovednosť za obsah volebných plagátov umiestnených na vyhradených plochách na verejných priestranstvách nesie príslušný kandidujúci subjekt.
3. Každý kandidujúci subjekt je povinný odstrániť alebo zabezpečiť odstránenie umiestnených volebných plagátov na svoje náklady do 30 dní po skončení volieb.

**§5**

**Sankcie**

1. V prípade porušenia ustanovení tohto nariadenia môže obec Bodzianske Lúky právnickej osobe alebo fyzickej osobe- podnikateľovi uložiť pokutu v zmysle § 27b ods. 1 písm. a) a ods. 2 zákona č. 369/1990 Zb. o obecnom zriadení v znení neskorších predpisov.
2. V prípade porušenia ustanovení tohto nariadenia môže byť uložená pokuta v zmysle § 46 zákona č. 372/1990 Zb. o priestupkoch v znení neskorších predpisov.

**§6**

**Záverečné ustanovenia**

1. Toto VZN obce Bodzianske Lúky bolo schválené uznesením Obecného zastupiteľstva v Bodzianskych Lúkach č.8/2017 zo dňa 18.8.2017 a nadobúda účinnosť pätnástym dňom od vyvesenia na úradnej tabuli obce Bodzianske Lúky.
2. Nadobudnutím účinnosti tohto VZN sa ruší VZN obce Bodzianske Lúky č. 20/2015 o ustanovení podmienok na vylepovanie volebných plagátov politických subjektov vo volebných kampaniach na verejných priestranstvách obce Bodzianske Lúky.

Ing. Aradi Monika, v.r.

starostka obce